《送曹子方福建路运判兼简运使张仲谋》
宋代·黄庭坚

曹侯黄须便弓马，从军赋诗横槊间。
阿瞒文武如兕虎，远孙风气犹斑斑。
昨解弓刀丞太仆，坐看收驹十二闲。
远方不异辇毂下，诏遣中使哀恫鳏。
吾闻斯民病盐策，天有雨露东南乾。
谢君论河秉禹贡，诘难蠭起安如山。
老郎不作患失计，凛然宜著侍臣冠。
愿公不落谢君後，江湖以南尚少宽。
百城阅人如阅马，泛驾亦要知才难。
盐车之下有绝足，败群勿纵为民残。
官焙荐璧天解颜，瀹汤试春聊加餐。
子鱼通印蚝破山，不但蕉黄荔子丹。
道逢使者汉郎官，清溪弭节问平安。
天子命我参卿事，奋然相对亦可欢。
回波一醉嘲栲栳，山驿官梅破小寒。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。